Nariadenie Komisie (ES) č. 1749/2003
z 2. októbra 2003,
ktorým sa na obchodný rok 2003/2004 znižuje čiastka pomoci výrobcom určitých citrusových plodov po prekročení prahovej hodnoty na spracovanie v určitých členských štátoch
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2202/96 z 28. októbra 1996, ktorým sa zavádza systém podpory spoločenstva pre výrobcov niektorých druhov citrusového ovocia [1], naposledy zmenené a doplnené nariadením Komisie (ES) č. 1933/2001 [2], a najmä na jeho článok 6,
keďže:
(1) Článok 5 ods. 1 nariadenia (ES) č. 2202/96 ustanovuje prahovú hodnotu pre spracovania určitých citrusových plodov rozdelenú medzi členské štáty v súlade s prílohou II k tomuto nariadeniu. Článok 5 ods. 2 stanovuje, že ak dôjde k prekročeniu tejto prahovej hodnoty, čiastky pomoci uvedené v prílohe I k tomuto nariadeniu sa majú znížiť v každom členskom štáte, v ktorom bola prahová hodnota prekročená. Prekročenie prahovej hodnoty na spracovanie sa odhaduje na základe priemerných množstiev spracovaných v rámci programu pomoci počas troch obchodných rokov predchádzajúcich obchodnému roku, na ktorý sa má stanoviť pomoc, alebo počas ekvivalentného obdobia.
(2) Členské štáty oznámili množstvá pomarančov spracovaných na základe programu pomoci v súlade s článkom 23 ods. 1 písm. c) nariadenia Komisie (ES) č. 1092/2001 z 30. mája 2001, ktorým sa stanovujú podrobné pravidlá pre uplatňovanie nariadenia Rady (ES) č. 2202/96, ktorým sa zavádza program pomoci spoločenstva pre výrobcov niektorých druhov citrusového ovocia [3], naposledy zmeneného a doplneného nariadením (ES) č. 350/2002 [4]. Na základe týchto informácií bolo stanovené, že prahová hodnota spoločenstva pre spracovanie bola prekročená o 101966 ton. V rámci tohto prekročenia Taliansko prekročilo svoju prahovú hodnotu. Preto sa čiastky pomoci pre pomaranče uvedené v prílohe I k nariadeniu (ES) č. 2202/96 pre obchodný rok 2003/2004 musia v Taliansku znížiť o 14,93 %.
(3) Členské štáty oznámili množstvá grapefruitov a pomel spracovaných na základe programu pomoci v súlade s článkom 23 ods. 1 písm. c) nariadenia Komisie (ES) č. 1092/2001. Na základe týchto informácií bolo stanovené, že prahová hodnota spoločenstva pre spracovanie bola prekročená o 2286 ton. V rámci tohto prekročenia Grécko, Španielsko, Francúzsko a Taliansko prekročili svoje prahové hodnoty. Preto sa čiastky pomoci pre grapefruity a pomelá uvedené v prílohe I k nariadeniu (ES) č. 2202/96 pre obchodný rok 2003/2004 musia znížiť v Grécku o 19,83 %, v Španielsku o 54,14 %, vo Francúzsku o 26,74 % a v Taliansku o 33,29 %.
(4) Opatrenia stanovené v tomto nariadení sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
Pokiaľ ide o Taliansko a obchodný rok 2003/2004, čiastky pomoci, ktorá má byť pridelená podľa nariadenia (ES) č. 2202/96 pre pomaranče dodané na spracovanie, sú čiastky uvedené v prílohe I k tomuto nariadeniu.
Článok 2
Pokiaľ ide o Grécko, Španielsko, Francúzsko a Taliansko a obchodný rok 2003/2004, čiastky pomoci, ktorá má byť pridelená podľa nariadenia (ES) č. 2202/96 pre grapefruity a pomelá dodané na spracovanie, sú čiastky uvedené v prílohe II k tomuto nariadeniu
Článok 3
Toto nariadenie nadobúda účinnosť tretí deň od jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti je priamo uplatniteľné vo všetkých členských štátoch.
V Bruseli 2. októbra 2003